LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES PROTOKOLS Nr. 63

2019. gada 5. novembrī

Atklāta sēde, sākas plkst. 10.00, beidzas plkst. 11.30

Komisijas sēde notiek Rīgā, Jēkaba ielā 16, komisijas sēžu zālē

Piedalās:

komisijas locekļi: **Juris Rancāns** *(komisijas priekšsēdētājs)*, **Aldis Blumbergs** *(komisijas priekšsēdētāja biedrs)*, **Edvīns Šnore** *(komisijas sekretārs)*, **Jānis Ādamsons, Raimonds Bergmanis, Ivans Klementjevs, Ainars Latkovskis, Mārtiņš Staķis**

**uzaicinātie:**

***uz darba kārtības 1.jautājumu:***

* Tieslietu ministrs, ministru prezidenta biedrs **Jānis Bordāns**;
* Tieslietu ministrijas parlamentārais sekretārs **Juris Jurašs**;
* Ieslodzījuma vietu pārvaldes priekšnieka vietniece **Tatjana Trocka**;
* Valsts probācijas dienesta vadītājs **Mihails Papsujevičs**;
* Tieslietu ministrijas Budžeta departamenta direktora p.i. **Māris Rēķis**;
* Finanšu ministrijas Budžeta departamenta Aizsardzības un tiesībsargājošo iestāžu finansēšanas nodaļas vadītāja **Romija Rugevica**;

*uz* ***darba kārtības*** *2.jautājumu:*

* Latvijas Republikas ģenerālprokurors **Ēriks Kalnmeiers**;
* Finanšu ministrijas Budžeta departamenta Aizsardzības un tiesībsargājošo iestāžu finansēšanas nodaļas vadītāja **Romija Rugevica**;

**komisijas darbinieki: vecākā konsultante Ieva Barvika, konsultantes Inese Silabriede, Daina Sunepa, konsultants Māris Veinalds**

Sēdi vada: komisijas priekšsēdētājs J.Rancāns

Protokolē: D.Sunepa

*Izskatāmais dokuments: Tieslietu ministrijas 29.10.2019. vēstule Nr.1-11/3942 (SK reģ.nr.2/2511-13/19) ar 3 pielikumiem kopā uz 4 lpp.*

Darba kārtība:

**1. Tieslietu ministrijas budžeta programmā plānotais finansējums 2020. gadam un vidēja termiņa budžeta ietvaram.**

**J.Rancāns** atklāj sēdi, informē par darba kārtību un iepazīstina ar uzaicinātajām amatpersonām.

**Pirmajam dod vārdu tieslietu ministram J.Bordānam.**

****J.Bordāns** informē, ka viena no galvenajām un steidzamāk īstenojamām šā gada prioritātēm ir Tieslietu ministrijas pakļautībā un pārraudzībā esošo iestāžu darbinieku algas, jo tās ir investīcijas cilvēkresursos. Sevišķi tas attiecas uz zemāk atalgotajiem darbiniekiem, pakāpeniski veicot atalgojuma izlīdzināšanu un līdz ar to motivējot cilvēkus neaiziet no darba tieslietu sistēmā.**

**A.Bordāns informē par Ieslodzījuma vietu pārvaldes (turpmāk arī – IeVP) budžetu.**

**Ieslodzījuma vietu pārvaldes plānotais finansējums 2020. gadā ir 59 525 767 euro, atbilstoši politikai un programmas mērķim īstenot valsts politiku apcietinājuma kā drošības līdzekļa un brīvības atņemšanas kā kriminālsoda izpildes jomā. Salīdzinot ar iepriekšējo gadu, IeVP budžets ir nedaudz samazināts.**

Atbalstītās prioritātes:

+1,4 milj. euro - atlīdzības palielinājums amatpersonām ar speciālo dienesta pakāpi;

+1,5 milj. euro - ieslodzījuma vietu infrastruktūras uzturēšanai – plānots 2020. gadā pabeigt Valmieras cietuma dzīvojamā korpusa pārbūvi un pastaigu laukuma izbūvi;

+0,2 milj. euro - ārstniecības personu atalgojuma palielinājums;

Ieslodzījuma vietu darbinieku vidējais atalgojums mēnesī (ar piemaksām, bruto) 2020. gadā būs šāds:

- uzraugs, apsargs (991 amata vieta) – 1188 euro;

- vecākais uzraugs, vecākais apsargs (337 amata vietas) – 1242 euro;

- inspektori, jaunākie inspektori, vecākie inspektori (501 amata vieta) – 1350 euro.

Šobrīd Latvijā ir 9 ieslodzījuma vietas **un** 3,5 tūkstoši ieslodzīto. Salīdzinot ar 2019. gadu, ieslodzīto skaits samazinājies par 0,1 tūkstoti.

**Ministrs atzīmē, ka ierobežotā finansējuma dēļ diemžēl ieguldījums infrastruktūrā – jaunā cietuma būvniecības uzsākšana Liepājā – atlikts uz 2022. gadu, un budžetā šim mērķim paredzēti 45 milj. euro.**

J.Bordāns informē par būtiskākajiem ārvalstu finanšu palīdzības projektiem un pasākumiem 2020. gadā:

No Eiropas Reģionālās attīstības fonda: 0,5 milj. euro:

* Ieslodzījuma vietu pārvaldes informācijas sistēmas pilnveidošana; mērķis – uzlabot IeVP efektivitāti;

*kopējais projekta finansējums 2018.-2020. gadam: 475 000 euro;*

* Energoefektivitātes paaugstināšana Olaines cietumā (Latvijas cietumu slimnīca) ārstniecības korpusā: 177 991 euro;

*Kopējais projekta finansējums 2017.-2020. gadam 469 035 euro.*

No Eiropas Sociālā fonda: 1,3 milj. euro;

* Bijušo ieslodzīto integrācija sabiedrībā un darba tirgū: 774 123 euro;

*Kopējais projekta finansējums 2017.-2022. gadam 4 853 192 euro;*

* Resocializācijas sistēmas efektivitātes paaugstināšana: 543 288 euro;

*Kopējais projekta finansējums 2017.-2022. gadam 3 969 482 euro.*

No Eiropas Ekonomikas zonas un Norvēģijas finanšu instrumenta: 1,4 milj. euro;

* Mācību centra infrastruktūras un apmācībai paredzēta ieslodzījuma vietas paraugkorpusa izveide Olaines cietuma teritorijā: 1 454 345 euro;

*Kopējais projekta finansējums 2019.-2024.gadam: 14 073 529 euro.*

J.Bordāns informē par plānoto Valsts probācijas dienesta finansējumu.

Norāda, ka VPD uzdevums ir sekmēt sabiedrības drošību un noziedzības novēršanu valstī, nodrošinot sabiedrībā izciešamo sodu kvalitatīvu izpildi un koordināciju. Šā uzdevuma izpildei Valsts probācijas dienestam 2020. gadā paredzētie izdevumi ir 9 295 331 euro.

Atbalstītās prioritātes:

* Valsts probācijas dienesta nodarbināto atlīdzības pieaugums – 891 241 euro; vidēji par 10 % jeb 93 euro mēnesī;
* izvērtēšanas ziņojuma sastādīšanai nepilngadīgajām personām – 86 067 euro.

J.Bordāns informē, ka kopējais VPD amata vietu skaits ir 404. Papildus piešķirtas 3 amata vietas, lai nodrošinātu VPD nodarbināto atlīdzības pieaugumu kopumā par 891 241 euro.

Ministrs informē par Eiropas reģionālās attīstības fonda projektu 92 678 euro apmērā probācijas klientu uzskaites sistēmas pilnveidošanai. Kopējais projekta finansējums 2018.-2020. gadā – 423 000 euro. Projekta īstenošana ļaus samazināt dokumentu plūsmas laiku un uzlabot VPD efektivitāti, izmantojot elektronisko risinājumu.

J.Bordāns informē, ka Valsts tiesu ekspertīžu biroja darbības nodrošināšanai 2020. gadā plānoti 1 427 000 euro. Ar šo finansējumu plānots nodrošināt tiesībsargājošo institūciju – Valsts policijas, Prokuratūras, tiesu u.c. spēju adekvātos termiņos veikt vispusīgu un kvalitatīvu eksperta atzinumu. Būtiskākās izmaiņas paredz biroja materiāltehniskās bāzes nodrošināšanu: pieaugums 165 320 euro, kā arī darbinieku atlīdzības palielināšanu vidēji par 25 %: pieaugums nedaudz virs 201 000 euro. Salīdzinot ar pagājušo gadu, amata vietu skaitu nav plānots palielināt.

Kā vienu no efektīvākajiem ārvalstu finanšu palīdzības ieguldījumiem 2020. gadā ministrs atzīmē Eiropas mēroga sejas atpazīšanas datu apmaiņas programmu gandrīz 4000 euro apjomā. Kopējais projekta ieguldījums šajā un nākamajā gadā ir aptuveni 28 000 euro, partneris – Igaunijas Tiesu ekspertīžu centrs. Šis varētu būt viens no efektīvākajiem ieguldījumiem un mūsdienīgu tehnoloģiju izmantošanas paraugs.

J.Bordāns iezīmē jautājumu par nepieciešamību apvienot divus esošos ekspertīžu birojus vienā – šobrīd tie ir Valsts tiesu ekspertīžu birojs, kas atrodas Tieslietu ministrijas pakļautībā, un Valsts policijas Kriminālistikas pārvaldes Ekspertīžu birojs, kas atrodas Iekšlietu ministrijas pakļautībā. Ņemot vērā, ka arī Aizsardzības, iekšlietu un korupcijas komisijā vairākkārt par to diskutēts, lūdz komisijas atbalstu šajā jautājumā.

Ministrs vērš uzmanību uz valsts drošības iestāžu sadrumstalotību, kas nevis novērš, bet gan kavē noziedzības apkarošanu. Uzskata, ka tam par iemeslu tam varētu būt šo iestāžu savstarpējā konkurence. Informē, ka Tieslietu ministrijai ir piedāvājums gan attiecībā uz valsts drošības iestāžu infrastruktūras, gan tiesu ekspertīžu infrastruktūras risinājumiem, jo tie ir neizmantoti resursi. Ierosina šiem jautājumam veltīt komisijas sēdi.

J.Bordāns pateicas deputātiem par uzmanību un aicina uzdot jautājumus, ja tādi ir.

J.Rancāns dod vārdu VPD vadītājam M.Papsujevičam.

M.Papsujevičs papildina, ka būtu jāpārskata ne tikai algas, bet atlīdzības sistēma kopumā. Uzsver, ka VPD dotē valsts. Vērš uzmanību, ka kopš krīzes VPD darbinieku atvaļinājuma pabalstam budžetā paredzēti tikai 30 % no mēnešalgas, lai gan saskaņā ar likumu būtu jāparedz 50 %, līdzīgi kā citās valsts iestādēs. Dažkārt šīs atšķirības dēļ nodarbinātais var izlemt neturpināt darbu VPD.

M.Papsujevičs norāda uz pagājušā gada oktobrī veiktajiem grozījumiem Kriminālprocesa likumā, kas noteica VPD pienākumu ar šo gadu gatavot izvērtēšanas ziņojumus par visiem nepilngadīgajiem, kuri tiek apsūdzēti. Saistībā ar to VPD nākamgad būs 3 amata vietu pieaugums, lai gan prasītas bija 5 amata vietas. Divas amata vietas VPD radis no iekšējiem resursiem. 2018. gadā VPD par nepilngadīgajiem sagatavojis 103 izvērtēšanas ziņojumus. Gada laikā šo ziņojumu skaits pieaudzis četras reizes. Viens darbinieks mēnesī kvalitatīvi var sagatavot vidēji 9 ziņojumus.

J.Rancāns aicina deputātus uzdot jautājumus.

J.Ādamsons interesējas par jauno brīvības atņemšanas sodu izpildes kārtību.

J.Bordāns paskaidro, ka tā ir spēja darboties resocializācijas virzienā, piemērojot valsts probācijas programmas. Informē, ka Tieslietu ministrija pie tā ir strādājusi un zināma programma jau ieviesta. Tāpat ir tikuši gatavoti arī likuma grozījumi.

J.Ādamsons akcentē, ka Valsts probācijas dienestam ir jāparedz lielāks finansējums.

J.Bordāns aktualizē jautājumu par kriminālsodu piemērošanu jauniešiem. Uzskata, ka ar likumu jānosaka, ka attiecībā uz jauniešiem sodiem jābūt nedaudz citādiem, un arī darbam ar jauniešiem jānotiek drusku citādi.

*J.Ādamsons un J.Bordāns diskutē par iespēju izveidot vienotu ekspertīžu centru.*

J.Ādamsons paziņo, ka būtu jādiskutē par Satversmes aizsardzības biroja un Valsts drošības dienesta apvienošanas ideju.

Uzskata, ka būtu jāpilnveido Operatīvās darbības likums.

Jautā J.Bordānam, vai Tieslietu ministrija plāno iepirkt dronu slāpētājus Ieslodzījuma vietu pārvaldes vajadzībām, lai novērstu iespējamu narkotisko un citu aizliegtu vielu piegādi cietumos.

J.Bordāns atbild, ka budžetā šim mērķim finansējums nav paredzēts. Atzīst, ka atsevišķos cietumos iepriekš minētā problēma ir aktuāla.

J.Ādamsons jautā, ko nozīmē bāriņtiesu reforma.

J.Bordāns paskaidro, ka šobrīd bāriņtiesas ir Labklājības ministrijas pārziņā, un reforma ir šīs ministrijas iniciatīva. Kā norādījusi Valsts kontrole, bērnu tiesību un sociālo jautājumu risināšana varētu būt efektīvāka. Informē, ka Tieslietu ministrija ir iesaistījusies darba grupā par bērnu tiesību aizsardzības jautājumu risināšanu. Ir diskutēts par bāriņtiesu funkciju sadalīšanu starp pašvaldību sociālajiem dienestiem, Labklājības ministriju un Tieslietu ministriju.

R.Bergmanis pateicas tieslietu ministram par ziņojumu.

Uzsver, ka viens no budžeta projektā minētajiem Tieslietu ministrijas pasākumiem ir ekonomisko lietu tiesas izveide līdz 2021. gada 1. janvārim. Jautā, līdz kuram gadam varētu būt izstrādāts Kriminālsodu izpildes likumprojekts. Interesējas arī par iespējām ieviest tiesvedības procesu elektronizāciju.

J.Bordāns atbild, ka termiņi nav noteikti, lai gan var prognozēt, ka tas būs vidēji gara termiņa process. Šobrīd notiek tieslietu sistēmas audits, kurā piedalās arī Valsts kontrole. Nākamgad plānots pieaicināt arī ārvalstu ekspertus fundamentālāku jautājumu risināšanai.

R.Bergmanis aktualizē jautājumu par elektronisko un parasto sistēmu sarežģīto administrēšanu. Jautā arī par budžetā paredzētā finansējuma Satversmes aizsardzībai būtisko pieaugumu līdz 2022. gadam.

J.Bordāns atbild, ka informācija attiecībā uz Satversmes aizsardzību ir klasificēta.

R.Bergmanis lūdz skaidrojumu par budžeta projektā norādītajiem lietu caurlaides spējas rādītājiem saistībā ar administratīvo pārkāpumu lietām.

J.Bordāns skaidro, ka administratīvo pārkāpumu lietu izskatīšanā ir laba pieredze, bet viss ir atkarīgs no tiesas vadītāja un darba organizācijas. Tieslietu ministrija plāno, ka šie rādītāji uzlabosies pēc administratīvo pārkāpumu reformas.

R.Bergmanis lūdz tieslietu ministra viedokli, vai administratīvi teritoriālā reforma ietekmēs tiesu izvietojumu Latvijā.

J.Bordāns norāda, ka tieslietās reforma sākās jau 2013. gadā, un sniedz detalizētāku skaidrojumu. Uzskata, ka arī Prokuratūrai būtu jāveic līdzīgas reformas, jo nav vēlama šā brīža situācija, ka vienā reģionā ir, piemēram, viena tiesa, bet septiņas prokuratūras.

I.Klementjevs norāda, ka igauņiem ir laba pieredze ieslodzījuma vietu būvniecībā. Saistībā ar jaunā cietuma būvniecības uzsākšanas Liepājā atlikšanu uz 2022. gadu jautā, kādēļ nav iespējams piesaistīt Eiropas Savienības finansējumu.

J.Bordāns skaidro, ka ir bijuši mēģinājumi piesaistīt Eiropas Savienības finansējumu, bet tas nav izdevies politisku motīvu dēļ. 2013. gadā no ES fondiem Latvijai tika izdalīti 50 miljoni euro, bet diemžēl tie tika novirzīti valsts ekonomikai kopumā. Nākamgad tiks sākta jauna iepirkumu procedūra saistībā ar Liepājas cietuma būvniecību. M.Bordāns norāda, ka Olaines cietuma Atkarīgo centra būvniecībai ES finansējumu bija iespējams iegūt tādēļ, ka centrs bija paredzēts atkarīgo ārstēšanai.

I.Klementjevs jautā, kā uzlabot situāciju tiem 2,5 tūkstošiem cilvēku, kuri katru gadu tiek atbrīvoti no ieslodzījuma, jo diemžēl daudziem nav darba, dzīvesvietas, un liela daļa pat vairākas reizes atgriežas ieslodzījuma vietās.

M.Papsujevičs runā par Valsts kontroles veikto revīziju “Valstī īstenoto notiesāto personu resocializācijas pasākumu efektivitāte”. Norāda, ka Valsts kontrole bija labi iedziļinājusies problēmu būtībā, bet diemžēl salīdzinājums veikts ar Skandināvijas valstīm, kurās ir vieni no labākajiem rādītājiem sodu izpildē. Piemēram, Skandināvijas cietumu sistēmā ietilpst klīnikas, psihologi u.tml., savukārt mūsu valstī tā nav. Vērš uzmanību, ka resocializācijas sistēma Latvijā likumā tika iekļauta tikai 2009. gadā – krīzes laikā, kad personāls, kas nodarbojās ar resocializāciju, tika samazināts līdz nullei.

Akcentē infrastruktūras nozīmi, jo tā ietekmē resocializācijas pakalpojumu klāstu. Rezumē, ka ieslodzījumam jābūt tikai ietvaram.

J.Bordāns paziņo, ka tikai daļēji piekrīt Valsts kontroles revīzijas atzinumam.

I.Klementjevs jautā, vai budžeta līdzekļu pietiek to ieslodzīto personu ārstēšanai, kuras slimo ar C hepatītu.

T.Trocka atbild, ka šobrīd ārstēšanas izdevumi pilnībā tiek apmaksāti no Veselības ministrijas budžeta. Skaidro, ka IeVP ir nopirkusi pārvietojamu iekārtu, tā ka palielināsies C hepatīta diagnostikas +un ārstēšanas iespējas ieslodzītajām personām.

J.Rancāns pateicas uzaicinātajām amatpersonām, kuras piedalījās Tieslietu ministrijas budžeta izskatīšanā.

**2. Prokuratūras funkciju nodrošināšanai plānotais finansējums 2020. gadam un vidēja termiņa budžeta ietvaram.**

**J.Rancāns** iepazīstina ar uzaicinātajām amatpersonām, kuras piedalīsies 2. darba kārtības jautājuma izskatīšanā.

Dod vārdu Latvijas Republikas ģenerālprokuroram Ē.Kalnmeieram.

**E.Kalnmeiers** informē, ka 2020. gadam Ministru kabinets ir paredzējis Prokuratūrai budžeta palielinājumu par 625 443 euro, un konkrēti:

* Prokuratūras darbinieku mēnešalgas palielināšanai – 273 039 euro;
* Prokuratūras informācijas tehnoloģiju infrastruktūras uzturēšanai un nepieciešamā drošības līmeņa nodrošināšanai – 219 843 euro;
* prokuroru atalgojuma fonda precizēšanai (atvaļinājuma pabalstam nepieciešamā finansējuma precizēšana) – 95 761 euro;
* materiāltehniskajam nodrošinājumam Prokuratūrai noteikto funkciju izpildei sakarā ar tiesu teritoriālo reformu - 36 800 euro.

Ē.Kalnmeiers norāda, ka saistībā ar ekonomisko lietu tiesas veidošanu attiecīgajos procesuālajos likumos vajadzētu nostiprināt to, ka procesu var skatīt videokonferences režīmā. Informē par Zviedrija pieredzi valsts apsūdzības uzturēšanā videokonferences režīmā.

Ģenerālprokurors informē, ka valdība ir radusi iespēju pārdalīt iepriekšējos gados Prokuratūrai piešķirto finansējumu 118 909 euro apmērā šādiem būtiskiem mērķiem:

* palielināti izdevumi Prokuratūras informācijas tehnoloģiju jomas darbinieku kapacitātes stiprināšanai saskaņā ar Ministru kabineta 2019. gada 20. augusta protokola Nr.35 26.§, 21.punktu – par 39 204 euro;
* palielināti izdevumi Prokuratūras struktūrvienības izvietošanai pagaidu telpās Elizabetes ielā 2, saskaņā ar Ministru kabineta 2019. gada 20. augusta protokola Nr.35 26.§, 22.punktu – par 47 405 euro;
* palielināti izdevumi gaisa kondicionieru uzstādīšanai Prokuratūras struktūrvienību telpās piemērotu darba apstākļu nodrošināšanai, saskaņā ar Ministru kabineta 2019. gada 20. augusta protokola Nr.35 26.§, 22.punktu – par 32 300 euro.

Ē.Kalnmeiers detalizētāk informē par problēmu risinājumiem saistībā ar ēku nodrošināšanu Prokuratūras vajadzībām. Norāda, ka kopīgi ar Valsts nekustamajiem īpašumiem ir izveidota darba grupa, lai lemtu par ēkas Kalpaka bulvārī 6 turpmāku izmantošanu.

Ziņojuma noslēgumā ģenerālprokurors rezumē, ka kopumā Prokuratūras budžets ir apmierinošs.

Aicina deputātus uzdot jautājumus.

**J.Ādamsons** lūdz ģenerālprokurora viedokli, vai ekonomisko lietu tiesas izveide nepalielinās valstī korupcijas riskus.

**Ē.Kalnmeiers** uzskata, ka riski pastāv vienmēr un tie ir atkarīgi no cilvēkiem, atalgojuma līmeņa, kā arī kontroles sistēmas. Informē, ka Tieslietu padome argumentēti norādījusi uz iespējamiem riskiem.

Vēlreiz akcentē, ka ir ļoti svarīgi izlemt jautājumu par videokonferencēm, tomēr pagaidām šim mērķim finansējumu lūgt nevar, jo normatīvajos aktos ekonomisko lietu tiesas izveide nav apstiprināta.

**J.Ādamsons** ierosina nosūtīt vēstuli Ministru kabinetam jautājumā par to, lai Valsts nekustamie īpašumi, kuru uzdevums ir nodrošināt visas valsts institūcijas ar telpām, atrastu telpas arī Ģenerālprokuratūrai.

**Ē.Kalnmeiers** norāda, ka jautājuma risināšanai ir izveidota darba grupa un ir dots arī uzdevums Valsts nekustamajiem īpašumiem. Turklāt telpu jautājumu nevar atrisināt pusgada laikā, jo Ģenerālprokuratūra ir pieskaitāma kritiskajai infrastruktūrai, tādēļ nepieciešami speciāli aprīkoti kabineti. Atzīmē, ka nevēlētos, lai Ģenerālprokuratūra atrastos atvērta tipa ēkā, kā tas ir Somijā.

**R.Bergmanis** lūdz ģenerālprokurora viedokli, kā administratīvi teritoriālā reforma ietekmēs Prokuratūras iestāžu izvietojumu un vai viņš redz nepieciešamību nākotnē to mainīt.

**Ē.Kalnmeiers** neizslēdz iespēju, ka būs vajadzīgas izmaiņas. Šobrīd Prokuratūra par pamatu ņem Valsts policijas iestāžu teritoriālo izvietojumu.

**A.Latkovskis** jautā, vai uz jaunām telpām pārcelsies visas Prokuratūras iestādes.

**Ē.Kalnmeiers** atbild, ka visas tās Prokuratūras iestādes, kas atrodas Daugavas labajā krastā.

J.Rancāns pateicas ģenerālprokuroram Ē.Kalnmeieram par piedalīšanos sēdē.

**3. Dažādi.**

**3.1. J.Rancāns** informē, ka privātpersona (arestētais) A.Zablockis iniciējis jautājumu par nepieciešamību izdarīt grozījumus Latvijas Sodu izpildes kodeksa (turpmāk – LSIK) 45. panta (5) daļā. Problēmas būtība ir tiesības uz tikšanos diviem vienas ģimenes locekļiem, kuri vienlaikus atrodas ieslodzījumā.

Jautājumu bija plānots apspriest šā gada 9. oktobra komisijas sēdē, bet kvoruma trūkuma dēļ lēmums netika pieņemts. Deputāti uzklausīja Tiesībsarga biroja, Tieslietu ministrijas, Ieslodzījuma vietu pārvaldes un Saeimas Juridiskā biroja pārstāvju viedokļus. Tiesībsargs uzskata, ka, ņemot vērā mūsdienu iespējas, lēmums par tikšanās atļauju būtu jāpieņem atbilstoši individuālam personu izvērtējumam. Tieslietu ministrijas viedoklis bija atšķirīgs.

*Deputāti diskutē par minēto jautājumu.*

*Komisija* ***nolemj*** *nosūtīt atbildi A.Zablockim, ka neredz iespēju mainīt spēkā esošo regulējumu.*

**3.2. J.Rancāns** informē, ka Aizsardzības ministrija piedāvā šā gada 26. novembri komisijas slēgtās izbraukuma sēdes organizēšanai NBS Apvienotajā štābā.

*Notiek diskusija par sēdes organizēšanas iespēju.*

*Komisija vienojas organizēt slēgtu izbraukuma sēdi par valsts aizsardzības spēju attīstību NBS Apvienotajā štābā šā gada 26. novembrī plkst. 10.00.*

J.Rancāns slēdz sēdi.

Komisijas priekšsēdētājs J.Rancāns

Komisijas sekretārs E.Šnore

Protokolētāja D.Sunepa